《见志诗二首 其二》
两汉·仲长统

大道虽夷，见几者寡。
任意无非，适物无可。
古来绕绕，委曲如琐。
百虑何为，至要在我。
寄愁天上，埋忧地下。
叛散五经，灭弃风雅。
百家杂碎，请用从火。
抗志西山，游心海左。
元气为舟，微风为柁。
敖翔太清，纵意容冶。

作者简介：（180—220）东汉山阳高平人，字公理。少好学，善文辞。性倜傥，敢直言，时人谓之狂生。献帝建安十一年，尚书令荀彧举为尚书郎，参丞相曹操军事。著《昌言》，对战国以来天下治乱及豪强骄奢多所论述。今存其《理乱》、《损益》、《法诫》数篇。